নোট-প্রশ্নের উত্তর দিলেই মিলছে উপহার। দিচ্ছে কে? খোদ ভারতীয় রিজার্ভ ব্যাঙ্ক (আরবিআই)! 
নোট বাতিল পরবর্তী পরিস্থিতি খতিয়ে দেখতে সমীক্ষা চালাচ্ছে আরবিআই। আর সেই সমীক্ষার মুখোমুখি হয়ে উত্তর দিলেই উপহার হিসাবে মিলছে কলম। পাঁচ পাতার সমীক্ষাপত্রে থাকছে প্রায় ২৫টি প্রশ্ন। 
সোমবার সকালে হঠাৎই নোট বাতিল সংক্রান্ত একগুচ্ছ প্রশ্নের মুখোমুখি হন গড়িয়াহাটের হকার এবং পথচারীরা। নোট বাতিল নিয়ে উত্তরদাতার অভিমত কী? ৫০০ এবং ১০০০ টাকার বাতিল নোট কতগুলি ছিল? তা কবে ব্যাঙ্কে জমা পড়েছে? ২০০০ টাকার নোটে কোনও সমস্যা হচ্ছে কি? ব্যবসা কেমন চলছে? এমনই বেশ কয়েকটি প্রশ্ন করা হয় তাঁদের। জানা যায়, সমীক্ষা চালাচ্ছে আরবিআই। আবার বিকেলে প্রিন্স আনোয়ার শাহ রোডে খাদি মেলাতেও কেন্দ্রীয় ব্যাঙ্কের তরফে সমীক্ষা চালানো হয়। 
আরবিআই অবশ্য অন্য কোনও পেশাদার সংস্থাকে দিয়ে সমীক্ষা করাচ্ছে না। শীর্ষব্যাঙ্কের কর্মীরাই কয়েকটি দলে বিভক্ত হয়ে এই সমীক্ষা চালাচ্ছেন। সমীক্ষাকে আরও তথ্যবহুল করতে সমাজের বিভিন্ন অংশকেও যুক্ত করা হচ্ছে। সেখানে থাকছেন চিকিৎসক, আইনজীবী, ছাত্র, তথ্যপ্রযুক্তি ক্ষেত্রের পেশাদার, ছোট ব্যবসায়ী, প্রবীণ নাগরিকেরা। শহরে সমীক্ষক হিসাবে মূলত মহিলা কর্মীরাই কাজ করছেন। গ্রাম কিংবা মফসস্‌লে কাজ করছেন পুরুষ কর্মীরা। এদিন বিকেলে খাদি মেলায় এক সমীক্ষক বলেন, ‘‘এখানে অধিকাংশ জবাবই খুব ইতিবাচক।’’ 
সূত্রের খবর, ডিসেম্বরের মাঝামাঝি সময়ে মুম্বইয়ে রিজার্ভ ব্যাঙ্কের সদর দফতর থেকে চারটি আঞ্চলিক কার্যালয়ে সমীক্ষার ব্যাপারে নির্দেশ যায়। বলা হয়, নোট বাতিল পরবর্তী পরিস্থিতি সম্পর্কে যত দ্রুত সম্ভব রিপোর্ট তৈরি করে জমা দিতে হবে সদর দফতরে। কোনও সংস্থাকে এই দায়িত্ব দিলে চলবে না। কর্মচারী এবং আধিকারিকদের সরাসরি কথা বলতে হবে সাধারণ মানুষের সঙ্গে। সূত্রের খবর, জানুয়ারির মধ্যেই রিপোর্ট জমা পড়বে মুম্বইয়ে। জানা গিয়েছে, সাধারণ মানুষ কোন কোন ধরনের নোট বেশি পরিমাণে চাইছেন, সেই সংক্রান্ত তথ্য সংগ্রহ করাও কেন্দ্রীয় ব্যাঙ্কের অন্যতম উদ্দেশ্য। রিপোর্ট জমা পড়লে সে ব্যাপারে চূড়ান্ত সিদ্ধান্ত নিতে পারে আরবিআই।